FA Trophy: Sirens fl-Aħħar 16 b'rebħa kbira fuq Fgura United Minn Cristian Muscat – ritratt: Jonathan Bugeja (facebook) Sirens ………..5 Fgura United ..0 Sirens ftit li xejn ma tħabtu biex kisbu post fir-round tal-Aħħar 16 tal-FA Trophy meta għelbu lil Fgura United bl-iskor kbir ta' 5-0 f'partita li fiha huma kienu diġá aċċertaw mir-rebħa fi tmiem l-ewwel taqsima hekk kif kienu tliet goals minn fuq. Id-differenza bejn iż-żewġ timijiet kienet evidenti mill-bidu sat-tmiem bit-team minn San Pawl il-Baħar jiddomina għal kollox il-partita u qatt ma ta ċans lit-team li jilgħab fiċ-Challengw League jidħol fil-partita. Il-coach Taljan ta' Sirens Giovanni Tedesco wettaq erba' tibdiliet mit-team li nhar is-Sibt li għadda għeleb lil Floriana bl-iskor ta' 2-1, hekk kif Karl Schembri, Jonathan Pearson, Hamed Kone u Thiago Espindola bdew mal-ewwel 11. Min-naħa l-oħra l-coach ta' Fgura United Kevin Vella uża din il-partita fost oħrajn biex jagħti d-debutt lit-trio ta' players barranin li t-team tiegħu akkwista fit-tieqa tat-trasferimenti ta' Jannar. Dan hekk kif il-winger mill-Congo David Mbala ġie utilizzat fuq ix-xellug waqt li l-difensur Ġappuniż Takumi Yanagizawa u l-Kolumbjan Talel Dahrouj iffurmaw il-midfield ċentrali f'formazzjoni ta' 5-4-1. Sirens kellhom bidu tajeb meta fit-12-il minuta fetħu l-iskor meta minn az­zjoni ta' corner mogħti minn Samba Tounkara, il-ballun deher jiġi mxellef għal ġewwa minn Jeremy Cassar biex b'hekk irriżulta auto-goal sfortunat. Huma komplew fuq l-offensiva u żewġ minuti biss wara il-captain Adrian Borg venven xutt qawwi li ħareġ l-aħjar tal-goalkeeper ta' Fgura, Lydon Moore li salva bi bravura. Iżda t-tieni goal tagħhom ma damx ma wasal meta fis-16-il minuta, meta minn azzjoni ta' corner ieħor THIAGO ESPINDOLA daħal bħal vleġġa u permezz ta' xutt sabiħ tefa' ġewwa. Fid-39 minuta, Sirens għamluhom tlieta meta Wilfried Domoraud indirizza l-ballun f'nofs il-kaxxa, b'Hamed Kone jgħaddi taj­jeb lejn TERENCE AGIUS li permezz ta' xutt fil-baxx minn tarf il-kaxxa ma ta l-ebda ċans lil Moore jsalva. Fit-42 minuta Wilfried Domoraud kellu f'saqajh ir-raba' goal meta wara li qabeż lill-goalkeeper Moore ra lil Noah Ojuola jsalva l-ballun proprju minn fuq il-linja fatali. Konxji li r-rebħa kienet diġá assigurata, fit-tieni taq­sima Sirens naqsu mir-ritmu għalkemm fil-50 minuta Samba Tounkara kien sfortunat li ma skorjax ir-raba' goal meta t-tentattiv tiegħu mill-viċin stampa mal-wieqfa. Ftit wara, fl-unika azzjoni tagħhom, Fgura resqu viċin meta David Mbala mpenja lill-goalkeeper, Entonio Elezaj, li salva fil-ħin qabel ma Dylan Caruana seta' jitfa' l-ballun fix-xibka. Fil-75 minuta, Sirens ingħataw penalty għal foul fuq Andrej Nakov li minnu WILFRIED DOMORAUD ma żbaljax meta xeħet lil Moore fuq in-naħa l-ħażina. Fl-84 minuta l-istess WILFRIED DOMORAUD issiġilla r-rebħa wara li rċieva mingħand Jacob Walker biex irreġistra doppjetta.